A TANÁCS HATÁROZATA
(2006. október 24.)
az állat-egészségügyi kiadásokról szóló 90/424/EGK határozat módosításáról
(2006/782/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 37. cikkére,
tekintettel a Bizottság javaslatára,
tekintettel az Európai Parlament véleményére (1),
tekintettel az Európai Gazdasági és Szociális Bizottság véleményére (2),
mivel:
(1)
Az állat-egészségügyi kiadásokról szóló, 1990. június 26-i 90/424/EGK tanácsi határozat (3) rendelkezik arról, hogy a tagállamok számára az egyes állatbetegségek felszámolásához közösségi pénzügyi hozzájárulás nyújtható. Jelenleg a határozat arról is rendelkezik, hogy közösségi pénzügyi hozzájárulás nyújtható a lazacok fertőző vérszegénységének (ISA) és a pisztrángfélék fertőző vérképzőszervi elhalásának (IHN) felszámolására, mely betegségekre a Salmonidae családba tartozó halfajok fogékonyak.
(2)
Az ISA-ra és az IHN-re irányuló járványvédelmi intézkedések egyedül a halászati ágazatnak nyújtott közösségi strukturális támogatásra vonatkozó részletes szabályok és rendelkezések megállapításáról szóló, 1999. december 17-i 2792/1999/EK tanácsi rendelet (4)értelmében jogosultak közösségi pénzügyi hozzájárulásra.
(3)
A tenyésztett víziállatokra és az azokból származó termékekre vonatkozó állat-egészségügyi követelményekről és a víziállatokban előforduló egyes betegségek megelőzéséről és az azok elleni védekezésről szóló, 2006. október 24-i 2006/88/EK tanácsi irányelv (5) elfogadására figyelemmel helyénvaló a 90/424/EGK határozat módosítása annak érdekében, hogy a víziállatokban előforduló egyéb, a közösségi járványvédelmi rendelkezések hatálya alá tartozó betegségek leküzdése céljából a tagállamok által végrehajtott felszámolási intézkedések is részesüljenek közösségi pénzügyi hozzájárulásban.
(4)
Az Európai Halászati Alapról szóló, 2006. július 27-i 1198/2006/EK tanácsi rendelet (6) értelmében a tagállamok nemzeti halászati és akvakultúra-ágazatuk támogatása céljából pénzügyi hozzájárulásban részesülhetnek. E rendelet 32. cikke felhatalmazza a tagállamokat, hogy a 90/424/EGK határozat feltételei szerint pénzeszközöket biztosítsanak a víziállatokban előforduló betegségek felszámolásához.
(5)
A víziállatokban előforduló betegségek felszámolására szolgáló pénzeszközöket az 1198/2006/EK rendelet értelmében létrehozott operatív programok keretében kell nyújtani, amelyek költségvetését a programozási időszak kezdetén rögzítik.
(6)
A víziállatok járványvédelmére fordított közösségi pénzügyi hozzájárulásokat meg kell vizsgálni a 2006/88/EK irányelvben meghatározott járványvédelmi rendelkezéseknek való megfelelés tekintetében, összhangban a szárazföldi állatok egyes betegségeinek vizsgálatára és az azokkal szembeni védekezésre alkalmazott azonos eljárásokkal.
(7)
Helyénvaló ezért a 90/424/EGK határozatban meghatározott pénzügyi hozzájárulásokra vonatkozó eljárásokat egyúttal az 1198/2006/EK rendelet szerinti, a víziállatok járványvédelmére fordított pénzügyi hozzájárulás felhasználására is alkalmazni.
(8)
Helyénvaló, hogy ez a határozat a 2006/88/EK irányelvvel egy időben lépjen hatályba.
(9)
A 90/424/EGK határozatot ezért ennek megfelelően módosítani kell,
ELFOGADTA EZT A HATÁROZATOT:
1. cikk
A 90/424/EGK határozat a következőképpen módosul:
1.
A 3. cikk (1) bekezdése a következő francia bekezdésekkel egészül ki:
-
„járványos vérképzőszervi elhalás (EHN) halakban,
-
járványos fekélybetegség (EUS) halakban,
-
Bonamia exitiosa-fertőzés,
-
Perkinsus marinus-fertőzés,
-
Microcytos mackini-fertőzés
-
Taura-szindróma rákokban,
-
Yellowhead-betegség rákokban.”
2.
A szöveg a következő cikkel egészül ki:
„3b. cikk
A tagállamok az Európai Halászati Alapról szóló, 2006. július 27-i 1198/2006/EK rendelet (7) 17. cikke értelmében létrehozott operatív programok keretében pénzeszközöket biztosíthatnak az e határozat 3. cikkének (1) bekezdésében említett, víziállatokban előforduló egzotikus betegségek felszámolására, az e határozat 3. cikkének (3), (4) és (5) bekezdésében meghatározott eljárások szerint, feltéve hogy a tenyésztett víziállatokra és az azokból származó termékekre vonatkozó állat-egészségügyi követelményekről, és a víziállatokban előforduló egyes betegségek megelőzéséről és az azok elleni védekezésről szóló, 2006. október 24-i 2006/88/EK irányelv (8) V. fejezetének 3. szakaszában meghatározott minimális járványvédelmi és felszámolási intézkedések teljesülnek.
3.
Az 5. cikk (2) bekezdésének helyébe a következő szöveg lép:
„(2) A 41. cikkben előírt eljárásnak megfelelően a 3. cikk (1) bekezdésében lévő jegyzék a helyzetben bekövetkezett változásoknak megfelelően kiegészíthető az állatbetegségek Közösségen belüli bejelentéséről szóló, 1982. december 21-i 82/894/EGK tanácsi irányelvvel (9) összhangban bejelentendő, valamint víziállatokra átvihető betegségekkel. A jegyzék továbbá módosítható vagy lerövidíthető az egyes betegségek elleni védekezés céljából hozott közösségi szintű intézkedések révén elért előrelépés figyelembevétele érdekében.
4.
A 24. cikk a következő bekezdéssel egészül ki:
„(13) A tagállamok az 1198/2006/EK rendelet 17. cikke értelmében létrehozott operatív programok keretében pénzeszközöket biztosíthatnak a mellékletben említett, víziállatokban előforduló egzotikus betegségek felszámolására.
A pénzeszközöket az e cikkben megállapított eljárásoknak megfelelően kell szétosztani, az alábbi kiigazításokkal:
a)
a támogatás mértékének összhangban kell lennie az 1198/2006/EK rendeletben megállapított mértékekkel;
b)
ezen cikk (8) és (9) bekezdése nem alkalmazandó.
A felszámolást a 2006/88/EK irányelv 38. cikkének (1) bekezdésével összhangban, vagy pedig az ezen irányelv 44. cikkének (2) bekezdésével összhangban létrehozott, jóváhagyott és végrehajtott felszámolási program keretében kell elvégezni.”
5.
A mellékletben az I. csoport az alábbi francia bekezdésekkel egészül ki:
-
„Pontyfélék tavaszi virémiája (SVC)
-
Pisztrángok vírusos vérfertőzése (VHS)
-
Koi herpesz-vírus (KHV)
-
Bonamia ostreae-fertőzés
-
Marteilia refringens-fertőzés
-
Rákok white spot-fertőzése.”
2. cikk
Ezt a határozatot 2008. augusztus 1-jétől kell alkalmazni.
3. cikk
Ennek a határozatnak a tagállamok a címzettjei.
Kelt Luxembourgban, 2006. október 24-én.